Eesti jalgpallikoondise esiväravavaht Mihkel Aksalu (33) on Soome klubis SJK-s langenud varumeheks. Täna vaatas ta pingilt, kuidas leivaisa võõrsil HJK-lt suure 0:4 kaotuse sai.
SJK kapteni Aksalu jaoks hakkasid asjad halvasti minema 18. aprillil, kui ta hooaja esimeses omavahelises kohtumises HJK-ga vigastada sai ning matši pooleli pidi jätma. Vigastuspausi järel naasis ta mai alguses SJK põhikoosseisu, kuid Lahtile kaotati koondisekaaslase Henri Anieri penaltist 0:1. Seejärel on Aksalu järgmised kolm mängu pingil veetnud. Üheski neist pole võidumaitset tuntud, kirjutab Soccernet.ee.
Teisipäeva õhtul läks HJK kodus 3890 pealtvaataja ees juba seitsme minutiga 1:0 juhtima ning teisel poolajal löödi 27-aastasele soomlasele Jesse Östile veel kolm palli selja taha. Seejuures oli Östi tegutsemine mitmel puhul küllalt ebakindel. Kolmanda värava puhul kinkis ta palli lihtsalt vastasele, kes selle tühja väravasse virutas.
Liigatabelis on SJK 10 mänguga kogutud kaheksa punktiga alles kümnendal kohal. Võidetud pole juba üle kuu aja.
Toimetaja: Kristo Tamm